google/wiki40b huggingface dataset:
Lawrence Berkeley National Laboratory

Ernest Orlando Lawrence Berkeley National Laboratory (forkortes LBL eller LBNL og ofte bare kalt Berkeley Lab), er ett av USAs energidepartements (DOE) nasjonale forskningslaboratorium som bedriver uklassifisert vitenskapelig forskning. Laboratoriet ligger i åsene over campusen til University of California, Berkeley, i Berkeley i USA. Det blir styrt og drevet av University of California. Berkeley Lab er den eldste av DOEs nasjonale laboratorier.
Inside I'm Singing

Inside I'm Singing er et musikkalbum med Secret Garden, utgitt 26. november 2007 på Mercury. Albumet lå 23 uker på VG-lista og toppet albumlista i fem uker.
Museumssenteret i Hordaland

Museumssenteret i Hordaland (tidligere Museumssenteret i Salhus) er et senter for museumsvirksomhet i Nordhordland og Bergen, og et resultat av konsolideringsprosessen i norsk museumsvesen. Utgangspunktet er Norsk Trikotasjemuseum og Tekstilsenter på industristedet Salhus i bydelen Åsane i Bergen kommune. Her var det også etablert felles magasiner og konserveringstjenester for museene i Hordaland, under navnet Bevaringstenestene. Kulturverntenesta i Nordhordland, Osterøy museum, Havråtunet, Vestnorsk utvandringssenter, Ådnatun museum og Lyngheisenteret inngår i senteret.
Salhus Tricotagefabrik fra 1859, er et av de 10 prioriterte, nasjonale teknisk-industrielle kulturminnene som Riksantikvaren har gitt tilskudd til bevaring.
I 2007 fikk Museumssenteret i Salhus tildelt prisen som Årets museum.
Sultan Kudarat (provins)

Politisk inndeling

Sultan Kudarat er delt i 1 "city" (bykommune) og 10 "municipalities" (landkommuner).
Zjeleznovodsk

Zjeleznovodsk (russisk: Железново́дск) er en by i Stavropol kraj i Russland. Den ligger rundt 130 km sørøst for Stavropol. Innbyggertall: 25 135 (folketelling 2002).
Navnet betyr «Jernvann» ettersom mineralvannskildene i Zjeleznovodsk var antatt å ha et høyt innhold av jern. Zjeleznovodsk er, sammen med Pjatigorsk, Jessentuki, Kislovodsk og Mineralnyje Vody, en del av mineralvannsområdet i Kaukasus, et berømt russisk kurbadområde. Byens økonomi dreier seg i hovedsak om sanatorier og kurbad, hvor tistusenvis av mennesker fra hele Russland og de tidligere sovjetrepublikkene kommer året rundt for å feriere og hvile, så vel som for å forebygge og behandle mange sykdommer på mage, nyre og lever.
Zjeleznovodsk har de siste årene blitt åsted for den Internasjonale Varmluftsballongfestivalen.
Afrikansk portugisisk

Afrikansk portugisisk (Português Africano på portugisisk) er et samlebegrep for variantene av det portugisiske språket som snakkes i Afrika. Grunnen til at man grupperer disse variantene sammen, adskilt fra variantene i Brasil og Portugal, er at de har felles opphav i det subsahariske Afrikas historie og det faktum at de eksisterer sammen med de portugisisk-baserte kreolspråkene og andre afrikanske språk. Portugisisk benyttes i Angola, Mosambik, Guinea-Bissau, Kapp Verde, São Tomé og Príncipe og Ekvatorial-Guinea.
Portugisisk er et post-kolonialt språk i Afrika og et av de offisielle språkene til Den afrikanske union og Samarbeidsorganisasjonen for det sørlige Afrika (SADC).
Arktika-klasse isbryter

Arktika - klassen er en russisk (tidligere Sovjet) klasse atomdrevne isbrytere. Tidligere kjent som Prosjekt 10520 atomdrevne isbrytere, som var verdens største og mektigste isbrytere fram til 2016, da lanseringen av den første "Prosjekt 22220 isbryter", også kalt Arktika. 
Skip av Arktika klassen er eid av den russiske føderale regjeringen, men ble operert av Murmansk Shipping Company (MSCO) frem til 2008, da de ble overført til fullt ut offentlig eid operatør Atomflot. Av de ti sivile atomdrevne fartøy bygget av Russland (og Sovjetunionen), har seks har vært av denne typen. De brukes for å følge handelsskip i Polhavet nord for Sibir, samt for vitenskapelige ekspedisjoner til Arktis. Selskapet selger også turistreiser til arktiske strøk.
Masahiro Sukigara

Landslaget

Masahiro Sukigara ble tatt ut i Japans tropp til Asiamesterskapet i fotball for menn 1988.
Vanlig tigerspinner

Utseende

Vanlig tigerspinner har hvite vinger, med flere små, svarte flekker på framvingen. Bakvingen har ofte noen få flekker. Vingespennet er mellom 32 og  44 millimeter.  Vingene holdes taklagt bakover kroppen i hvile.
Antennene er mørke og ikke hvite (lyse).
Bakkroppen  er forholdsvis tykk bakover og gul-oransje med svarte flekker på  hvert ledd, på siden og på oversiden. 
Enkelte arter bjørnespinnere i delgruppen Arctiinae kan kanskje forveksles med andre sommerfugler, kanskje særlig andre arter i gruppen Noctuoidea.  Men de kan skilles fra disse ved de to duftkjertlene hunnene har like ved eggleggingsåpningen, helt bakerst på bakkroppen. Samt at mange av artene har en bakkropp i rødt eller oransje med mørke flekker.  Mens høreorgan (Tympanalorgan) på siden av brystet (metathorax) er felles for gruppen Noctuoidea.
Larvene er ganske sterk behåret med brune hår på siden og lengre mørke hår på ryggsiden. De er brunsvarte og har noen lysere brune flekker på hvert ledd bakover kroppen.  Utvokst blir den ca. 5 centimeter lang.

Levevis

Vanlig tigerspinner finnes på tørre og litt fuktige steder, med åpen løvskog.   Flygetiden er i juni og juli.  Den er nattaktiv.
Ved fare eller dersom tigerspinneren føler seg truet, åpner den vingene og viser den gule og svarte bakkroppen, noe som virker som en advarsel for byttedyr. Fargesignalet redder ofte tigerspinneren fra å bli spist.  Vanlig tigerspinner er også svakt «giftig» fordi den får giftstoffer i kroppen fra plantene den spiser. Giftstoffene er acetylkolin og histaminer.
Hunnen legger opptil 400 egg rett på næringsplanten, eggene legges i små grupper.
Larvene lever på ulike planter og urter, av å gnage blad.  Eldre larver er vanligvis aktive om natten og gjemmer seg om dagen.  Larven er utvokst om høsten og begynner da ofte å vandre for å finne et sted å forpuppe seg. 
Vanlig tigerspinner  tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadium,  en hvileperiode, der bjørnespinnerens indre og ytre organer endres. I hvilestadiet ligger puppen i en kokong larven har spunnet. Kokongen er gråbrun, ofte ganske tett spunnet og består også vanligvis av noe av larvens hårbekledning. Den overvintrer i puppestadiet og klekkes til våren, forsommeren.

Utbredelse

Den er utbredt i Mellom-Europa fra Spania østover til Kina og Japan. Den mangler ved  middelhavet. Nordgrensen er omtrent midt i Sverige og Finland.  I det sørlige Norge langs kysten til Hordaland. Men ikke i fjellet.

Navnet

Det latinske navnet Spilosoma betyr med flekket kropp,  Navnet lubricipeda betyr  den som har smidig fot.  På svensk heter den Prickig tigerspinnare, på engelsk White ermine.
Iloilo City

Iloilo City, offisielt City of Iloilo (hiligaynon: Dakbanwa/Syudad sang Iloilo; kinaray-a: Syudad kang/ka Iloilo; tagalog: Lungsod ng Iloilo; spansk: Ciudad de Iloílo)  er en storby på øya Panay i Filippinene. Den er administrativt sete for provinsen Iloilo og for regionen Western Visayas og har 447 992 innbyggere (folketelling 2015).

Historie

I året 1600 grunnla spanjolene en liten havneby her, ved navn La Punta. Det nåværende navnet kommer fra Irong-Irong, som skyldes byområdets beliggenhet ytters på et nes som var an neseforn (irong = nese, jamfør norsk nes). Historiske funn av porselen og utsmykning fra eldre tider viser at odden også tidligere var et handelssted med kontakt med Kina, India og Siam.

Administrative enheter

Byen er inndelt i 180 smådistrikt, barangayer, og samtlige er klassifiserte som tettstedsdistrikter.
Stemmebånd

Stemmebåndene er to bånd som strekker seg horisontalt gjennom strupehodet. Når luft fra lungene passerer stemmespalten, som er mellomrommet mellom stemmebåndene, oppstår det lyd, hvis bestemte krav er oppfylt. F.eks. må ikke stemmebåndene være for hardt strammet, og de må være fuktige. Barns stemmebånd er tynne og slanke, derfor har de lysere stemme enn voksne. Når gutter kommer i stemmeskiftet, vokser stemmebåndene og blir tykkere og lengre. Da blir stemmen mørkere.
Oregonterritoriet

Oregonterritoriet var et navn på et historisk område på stillehavskysten av dagens USA og Canada som eksisterte fra august 1848 til februar 1859. Navnet Oregon er begrepet USA brukte på området, britene kalte området for Columbia. Området må ikke forveksles med Oregon Country eller dagens stat Oregon, som først ble opprettet i 1859. Området nord for 42° breddegrad, sør for 54°40' breddegrad og vest for vannskillet i Rocky Mountains var regnet som Oregonterritoriet.

Historie

Opprinnelig krevde både Storbritannia, Spania, Frankrike og Russland dette området, senere krevde også USA eierskapet.  Spanias krav var begrunnet i den pavelige bullen Inter Caetera, men etter samtaler med Storbritannia i 1790-årene i kjølvannet av «Nootkakrisen» (Nootka crisis) ble kravet trukket.  Russland trakk sitt krav om alt land sør for Alaska etter separate avtaler med USA i 1824 og Storbritannia i 1825. Frankrike trakk kravet som en del av Paristraktaten i 1763; denne traktaten avsluttet sjuårskrigen.  I en avtale i 1818 (Treaty of 1818) ble USA og Storbritannia enige å ha en «felles okkupasjon» av dette området.  
Da James Knox Polk ble valgt til president i 1844 var et av hans mål å avklare eierskapet til dette området. I 1848 ble partene enige om den såkalte Oregonavtalen. Oregonterritoriet ble da delt på den 49° breddegrad, med unntak av Vancouver Island som i sin helhet gikk til Storbritannia.
Området sør for den 49° breddegrad tilfalt USA, dette området ble da kalt Oregon Territory.  Senere ble området delt opp igjen, området som lå nord for 46° breddegrad og nord for elva Columias nedre del ble skilt ut i Washingtonterritoritet.  
Den delen av det opprinnelige Oregonterritoriet som ble tilhørende USA utgjør i dag statene Washington, Oregon og Idaho, samt deler av Montana og Wyoming.  Den delen som tilfalt Storbritannia utgjør i dag den største delen av den canadiske delstaten Britisk Columbia.
Norgesmesterskapet i alpint 1997

Norgesmesterskapet i alpint 1997 var det norske mesterskapet i alpin skiidrett. Mesterskapet ble arrangert i Hemsedal fra 11. til 17. april.
John Churchill, 1. hertug av Marlborough

John Churchill (født 26. mai 1650 i Ashe House i Devon, død 16. juni 1722 i Windsor Lodge ved Windsor Castle) var en engelsk offiser og adelsmann. Han var den første hertug av Marlborough. I tillegg hadde han titlene kaptein-general, jarl av Marlborough, baron Churchill av Sandridge, lord Churchill av Eyemouth, ridder av Order of the Garter, medlem av Det kongelige råd, fyrste av Mindelheim og prins av Det hellige romerske rike av den tyske nasjon. Han regnes gjerne for å være Storbritannias største militære geni og utmerket seg spesielt i den spanske arvefølgekrigen. Historikeren Edward Casey skrev om ham at han «aldri utkjempet et slag han ikke vant, og aldri beleiret et sted han ikke tok».
Drikkevisen «For he's a jolly good fellow» handler egentlig om ham. Den går nemlig på melodien til den franske soldatsangen «Malbrouk s'en va t'en guerre» (= Marlborough dro i krigen ut). Sangen ble lenge sunget i Frankrike, det hevdes at Marie Antoinette sang den for sine barn. Også engelskmennene overtok den, men med sin egen tekst.
Tennspole

En tennspole, eller coil, er en viktig del av tenningssystemet i en bensinmotor. Coilen har til oppgave ved hjelp av «opphakket» lavspent strøm å levere strømstøt med en så høy spenning at gnistene under alle forhold springer over tennpluggelektrodene. I et tradisjonelt tenningssystem med fordeler går det en ledning (coilkabel) fra coilen til fordeleren, og derfra én pluggledning til hver av tennpluggene.

Beskrivelse

I den følgende beskrivelsen av coilens virkning er det tatt utgangspunkt i tenningsanlegg for eldre biler og fordeler med stifter.
Coilen har en jernkjerne sammensatt av tynne jernplater. Coilens sekundærvikling består av tynn tråd viklet utenpå jernkjernen. Primærviklingen er av tykkere tråd, og ligger ytterst for at varmen som oppstår på grunn av strømgjennomgangen bedre kan ledes bort. Primær- og sekundærviklingen begynner begge ved coilens ene lavspenningstilkobling (6 eller 12 volt). Sekundærviklingens andre ende går til coilens høyspentuttak (coiltårnet). Primærviklingen går til lavspentuttaket på coilen og videreføres over stiftene i fordeleren til «gods». 
Når det går strøm gjennom coilens primærvikling, omgis coilen av et kraftlinjefelt. Når strømmen brytes (via stiftene i fordeleren), faller kraftlinjefeltet brått sammen. Dette medfører at de enkelte kraftlinjene skjærer vindingene i sekundærviklingen, hvor det induseres en spenning. Størrelsen på denne spenningen avhenger blant annet av hvor raskt kraftlinjefeltet bryter sammen, av strømstyrken i primærviklingen og av antall vindinger i vindingene. Sekundærviklingen i en bilcoil har flere tusen viklinger mer enn i primærviklingen. Den maksimale sekundærspenningen vil altså kunne økes med økt spenning i primærvindingen.  Av praktiske grunner sørger man for at denne strømstyrken ikke økes ut over 2 til 4 ampere, ettersom større strømstyrke vil redusere levetiden til stiftene i fordeleren og medføre at coilen blir for varm. 
Sekundærspenningen i coilen synker når turtallet i motoren øker. Dette er en ulempe når man installerer tenningsanlegg med stifter i bilmotorer. Årsaken til dette er at stiftene i fordeleren ved stigende turtall er lukket i stadig kortere tid, og at denne tiden ikke er tilstrekkelig lang til at strømmen, og dermed kraftlinjefeltet, får bygget seg opp til sin fulle styrke. Da kraftlinjefeltets styrke er en av de faktorer som påvirker den induserte spenning blir altså denne mindre.
Christian Doxrud

Familie

Christian Doxrud var sønn av overlærer og apoteker Ole Kristian Doxrud (1851-1931) fra Hammerfest, og Eugenie Louvise Jensine, født Thoresen (1860-1939) fra Kristiania.I 1885 bodde paret og deres fire barn i Hanstensgate 2. Foreldene var skilt, og folketellingen fra 1900 forteller at Christian Doxrud, oppført som kadett, hadde bopel med moren og sine fire søsken på adressen Oscars gate 19 i Kristiania. Moren er oppført som blomsterhandlerske. Faren, mangeårig innehaver av Frogner apotek, omkom under et skipsforlis ved Ceylon i 1931. 
Christian Doxrud giftet seg i april 1916 med Gerd Klingenberg (1893-1987) fra Trondheim i Nidarosdomen. Hun overlevde sin mann med over 50 år.

Liv og virke

Christian Doxrud avla avgangseksamen ved Sjøkrigsskolens nederste avdeling i 1903, og fikk en sekondløytnantstilling i Marinen i 1904. I 1905-06 var han styrmann på flere skip, før han i perioden 1906-09 var kaptein på flere dampskip i Chile. I 1910 ble han premierløytnant på panserskipet Norge. I folketellinga dette året er han oppført med bolig hos moren i Kronprinsens gate 3 i Kristiania, men med antatt oppholdssted Valparaíso. 
Christian Doxrud var kaptein på polarskipet «Fram» i Sør-Amerika, etter Sydpolsekspedisjonen, fra 4. november 1912 til 3. oktober 1913 og etter dette førstestyrmann på reisen videre tilbake til Norge, som ble avsluttet i Horten 16. juli 1914 (det var Thorvald Nilsen som var Frams kaptein på den siste strekningen). Han var altså ikke med på selve Sydpolferden, men dro ned til Sør-Amerika for å lede Fram nordover. Amundsen og de fleste ekspedisjonsmedlemmene hadde da dratt hjem på andre måter. Mens Doxrud var i Buenos Aires med Fram tok han det internasjonale flysertifikatet på initiativ fra Amundsen, med tanke på deltakelse som polarflyger for Amundsen ved senere ekspedisjoner. Disse planene ble imidlertid ikke realisert.
Under første verdenskrig var Doxrud i tjeneste i Marinen, hvor han blant annet var sjef for bevoktningsfartøyet Frøya som gikk nøytralitetsvakt fra Agdenes.  Doxrud tjenestegjorde videre ved 4. sjømilitære distriktskommandoens kontor i Trondheim til han i 1918-19 ble disponent i Ballangrud maskinforretning.
Doxrud var norsk agent for den tyske flyprodusenten Junker og var involvert i både markedsføring og salg av flyet i Norge.  I 1926 organiserte han mer enn 200 oppvisningsflyvninger med til sammen 1 000 passasjerer med Junkers fly. Doxrud var også med på å stifte Norsk Aero Klubb i 1928, med Roald Amundsen som formann og han selv som nestformann. 
I begynnelsen av desember 1924 foretok Doxrud og en annen pilot den første passasjerflygningen over Andesfjellene, en strekning på 1 400 km. mellom Buenos Aires og Santiago. Flygningen foregikk i regi av Junkers-fabrikken. Det var fire passasjerer om bord på turen, som hadde en flygetid på 9 timer. 
I 1930 arbeidet Doxrud for Klingenberg Trading Company.
Benjamin Fadi

Hearts of Lion

Fadi startet sin karriere som profesjonell spiller i sin moderklubb Heart of Lions i ghanesisk toppfotball. I sin første sesong scoret han fire mål på 13 kamper. I andre sesong spilte han fem kamper og scoret ett mål, før han forlot klubben.

Malmö FF

Den 20. desember 2012 ble det kjent at Fadi skulle spille for Malmö FF. Han signerte kontrakten 16. mars 2013, på sin 18-årsdag, og har kontrakt med Malmö FF ut 2016-sesongen. Fadi spilte første kamp i Allsvenskan for Malmö FF da laget møtte Syrianska FC på Södertälje Fotbollsarena 20. juni 2013.

IFK Värnamo

Malmö FF bekreftet 21. februar 2014 at Fadi ville bli lånt ut til IFK Värnamo, som spiller i Superettan, for resten av sesongen.

Landslagsspill

Fadi har scoret seks mål på ti kamper for Ghanas U-20-lag.
Hamburgermeny

En hamburgermeny i webdesign, er et ikon bestående av tre horisontale streker plassert under hverandre. Ikonet er vanligvis plassert oppe til høyre eller venstre på nettsiden. Når ikonet klikkes, vises nettstedets meny. Hvilken måte menyen vises på, avhenger av designeren av nettstedet. Noen ganger kommer den skliende inn fra en av skjermens sider, noen ganger animerer den fra gjennomsiktig til ikke-gjennomsiktig, og andre ganger vises den uten noen form for animasjon. Hamburgerikonet brukes gjerne i samspill med responsiv design; på store skjermer, for eksempel på desktop og laptop, kan menyen vises i sin helhet øverst på nettsiden. På mindre skjermer, som for eksempel mobiltelefoner og nettbrett, byttes menyen ut med hamburgerikonet for å spare plass. Det finnes flere måter å implementere funksjonaliteten til hamburgermenyen, men de vanligste måtene benytter JavaScript.
Webdesignere og eksperter i brukskvalitet har ikke kommet til enighet om hamburgermenyen er en god eller dårlig ting, og det foregår hyppige diskusjoner om fordelene og ulempene ved den . Hamburgermenyer blir hyppig brukt i mobilapplikasjoner og ble først brukt i Xerox Star.
Ellinge slott

Ellinge slott ligger ved Bråån, en biflod til Lødde Å, et par kilometer sydvest for Eslöv i Skåne.

Historie

Ellinge ble bygd som en forsvarsborg med voldgraver, og er et av Skånes eldste gods med aner tilbake til 1100-tallet. Den opprinnelige skånsk-danske lukkede borg, ble i 1735 omgjort til en åpen herregård i svensk stil. Samtidig ble det anlagt en ny park. I 1854 ble den nordre fløyen revet ned, og erstattet med den nåværende tårnaktige stenbygning. Hovedbygningen fikk gavler i en slags renessansestil.
De to elver dannet tidligere en strategisk forsvarslinje for det sydlige Skåne, og ved disse ligger også de gamle befestede borgene Skarhult, Flyinge, Hvidarp (Viderup), Ørtofta og Borgeby. Elvene hadde den gang mere vann enn i dag, og var derfor vanskelige å krysse. De spilte derfor en sentral rolle i Danmarks innbyrdes stridigheter samt senere i krigene mot Sverige.
Ellinge har tilhørt flere av Danmarks mektigste slekter og personer, blant annet erkebiskop Jakob Erlandsen og senere Henrik Krummedike.
Arkoi

Geografi

Øya er preget av tørr, berglendt land med lite vegetasjon med unntak av oliventrær og en del hardfør krattskog. Fauna på øya består hovedsakelig av tamdyr som geiter og esler, skjønt hegrer kan tidvis bli sett. Det maritime livet i havnen og buktene rundt øya har ikke blitt rammet så hardt som mange andre greske øyer, og består av en rekke arter av havabbor og snegler.

Landemerker

På høyden med utsyn over hovedhavnen ligger ruiner av et akropolis fra antikken. Selv om lite gjenstår fra dens struktur, er steinene som ble benyttet for å bygge den et godt utgangspunkt for å se solnedgangen over Egeerhavet. Ved den ene enden av øya, mot øya Lipsi, finnes den beste badestranden på øya. Tiganakia, som stranden heter, er liten og noe steinete, men har krystallklart vann og med utsyn over til bukten ved en liten naboøy. Denne stranden kan bli noe overbefolket i høysesongen (juli og august) da dagsbesøkende fra Lipsi kommer over jevnlig. 
På den motsatte siden av øya, i retning av Samos, er hva som refereres til som «det italienske fengsel». Landsbybeboerne sier at det ble benyttet under den andre verdenskrig som et fengsel av den italienske hæren som okkuperte øya. Også ved denne enden av øya er det en grotte som inneholder en rekke formasjoner av stalaktitter og stalagmitter. Grotten er eller har vært noe vanskelig å finne da den er noe dekket av oliventrær og andre buskvesker.

Naboøyer

Den nærmeste bebodde øya er Marathi, men de nærmeste øyene med en befolkning av en viss størrelse er øyene Lipsi og Patmos.

Transport

Det er fergetjeneste som går daglig mellom øyene Samos, Patmos, og Lipsi, foruten også mindre ferger til andre naboøyer som Marathi.
Kutter

Kutter kan referere til flere forskjellige typer fartøy.
I moderne sammenheng kan en kutter også være et lite eller mellomstort fartøy som blir brukt av offentlige myndigheter, f.eks. UK Border Agency eller US Coast Guard.

Seilfartøy

En kutter er et seilfartøy, tidligere mye brukt til kyst- og havfiske og dessuten som losfartøy. Det har oftest én mast, rigget med gaffelseil, toppseil og to eller tre forseil (kutterrigg); vannrett liggende klyverbom. Skroget er skarpbygd med omtrent loddrett forstavn og utliggende hekk. Store kuttere hadde til dels en liten aktermast med gaffelseil. Kuttertypen ble også brukt til lystseilas.

Fiskefartøy

En kutter er et mindre fiskefartøy av lignende, men fyldigere og mer robust bygning, utstyrt med motor og seil.

Kjølbåt

Kutter er også en entype kjølbåtklasse med seilareal på 13 m² konstruert av Erling L. Kristofersen.
Tertius Zongo

Biografi

Zongo ble født i Koudougou i Fransk Øvre Volta. Han har bred erfaring innen økonomi og regnskap. Han ble ministerdelegat for budsjett og planlegging, under Ministeriet for økonomi, finans og planlegging, i juni 1995. I februar 1996 ble han regjeringens talsmann i tillegg til sin rolle som ministerdelegat. Han fortsatte som regjeringstalsmann inntil november 2000. Posten hans ble endret til ministerdelegat for finans og økonomisk utvikling, under statsministeren, i september 1996. Han ble senere forfremmet til minister for økonomi og finans den 10. juni 1997. Zongo ble på den siste posten inntil november 2000. Den 14. februar 2002 ble han utnevnt til ambassadør i USA, en post han tjenestegjorde i inntil han ble utnevnt til statsminister i juni 2007.
Zongo tjenestegjorde også som representant for Burkina Faso til Verdensbanken, International Monetary Fund, African Development Bank og Islamic Bank of Development. I 1992 arbeidet han som generaldirektør for samarbeid ved Ministeriet for finans og planlegging samt som sjef for Ministeriet for multilateralt samarbeid fra 1988 til 1992. Han har også vært professor innen regnskap, bedriftsøkonomi og finansanalyse ved Universitet i Ouagadougou i Burkina Faso. Zongo har mastergrad i økonomi fra Institut d'administration des entreprises i Frankrike.
Etter parlamentsvalget i mai 2007 ble Zongo utnevnt til statsminister av president Blaise Compaoré den 4. juni 2007. Regjeringen bestod av 34 medlemmer og ble utnevnt den 10. juni. Regjeringens 34 medlemmer (ikke inkludert Zongo selv) inneholdt to utenriksministre, 26 ministre og seks ministerdelegater. Zongo inntok posten som statsminister den 11. juni, som etterfølger av Paramanga Ernest Yonli.
Kureren

Kureren er en norsk nettavis med fokus på utenrikspolitikk og økonomi. Kureren ble lansert 28.08.2013. Redaktør for Kureren er Rainer Chr. Hennig.
5. etappe av Tour de France 2015

Sammendrag

Etter en massespurt endte Alexander Kristoff på 4. og Edvald Boasson Hagen på 5.-plass.